Den kaosramte klub Jammerbugt FC skal fremover ikke være en del af 2. division. Klubben blev i mandags erklæret konkurs , og nu står det klart, at de taberdømmes 0-3 i de resterende kampe i sæsonen. - I dag er konkursdekretet vedrørende Jammerbugt FC ApS blevet offentliggjort i Statstidende, og ifølge DBU´s love betyder konkursdekretet, at klubben taberdømmes 0-3 i de resterende kampe i Herre-DM, at klubben udtræder af Pokalturneringen, og at klubben rykker to rækker ned fra den sportslige placering, de har ved sæsonafslutningen, skriver Divisionsforeningen i en pressemeddelelse. Det er ellers kun omtrent en uge siden, at klubbens ejer Klaus Dieter-Müller hentede en ny spiller til klubben. Rasende tysk ejer Efter mandagens afgørelse i skifteretten, hvor klubben blev erklæret konkurs, var klubejeren Klaus-Dieter Müller stærkt utilfreds, da han forlod Retten i Hjørring. - Det er utroligt, hvor dårligt systemet fungerer. Spillerforeningen kan ødelægge klubber uden nogen respekt for sporten. Det er vanvittigt, sagde Klaus-Dieter Müller til TV2 Nord. Jammerbugt FC nåede at tabe sæsonens første tre kampe, og nu når de altså ikke at få deres første sejr. Klubben nåede såmænd helt op i første division i 2021, inden de rykkede direkte ned. Nu venter en tilværelse i Jyllandsserien fra næste år, eftersom klubben rykker ned i denne sæson og tilmed tvangsnedrykkes yderligere to rækker herefter.

Referat:
Jammerbugt FC taberdømmes i resten af sæsonens kampe i 2. division.